Atav er FIL. An neizhour e oan bet é selaou ur strollad a vro Italia, Canto Antico, àr leurenn Vreizh. Ne ouien ket tamm petra oa o strollad, met kurius oan da  glevet ar pezh a raont, tost eo ma chalon doch Italia e gwirionez, diaes eo displegiñ perak. Ar sonenn gentañ: un ton tarentella eo ! Get taboulinoù-dorn ha-tout ! Ag ar choaz, ar strollad-mañ a zo a greisteiz an Itali hag an dañs-se, nerzhus ha sebezus, a blij din. Neoazh e tigresk nerzh ar strollad ha dreist-holl e zarempred get ar selaouerion a-hed ar sonennoù da heul. Ar chaner ne ouia ket lakaat e veg dirak ar mikro, diaezamantoù zo get ar son, ne glever ket mat tout ha gwanaat a ra an traoù, ken e  oan tost da bartial ! Noan ket e ma unan èl-se ha ne oa ket kement-se a dud dirak al leurenn, é sellet hag é selaou. Met setu ma klevan an traoù é kreñvaat, ar son zo kemeret gwell get an teknikour, pe ar sonerion a zo dihunet, ha neuze e krog an trañs, ar blijadur en em strew e-mesk an dud, ha komañs a ra tud arall tostaat !